Les jornades professionals del mercat estratègic del circ de Reus, que debatran temàtiques diverses del sector es duran a terme els dies 9 i 10 de juliol en un format semipresencial
La Fira de Circ de Catalunya Trapezi celebra, els dies 9 i 10 de juliol, les Jornades professionals Catalan arts d'aquesta edició del 2020.
Aquest serà el segon moment del Trapezi 2020, després que el passat mes de maig es realitzés la primera trobada virtual amb les companyies que participaran a la Fira d'enguany com a tast de presentació dels seus espectacles per mitjà de les xarxes socials.
La situació generada arran de la pandèmia del COVID19 ha obligat enguany a dur a terme una edició especial del Trapezi, amb tres moments, el segon dels quals són aquestes jornades professionals.
El tercer moment es produirà a la tardor, entre el 23 i el 25 d'octubre, amb les actuacions de les companyies en viu a Reus.
Ara, les Jornades professionals Catalan Arts -és el primer any que les activitats professionals d'aquest mercat estratègic du en el seu títol Catalan Arts, la marca d'internacionalització de l'ICEC- es duran a terme en format semi-presencial: els debats es realitzaran a un plató i amb realització televisiva mentre que els assistents participaran de manera telemàtica, utilitzant recursos que permetin fer una convocatòria àmpli, i s'abordaran diverses temàtiques específiques del sector amb l'objectiu d'establir sinèrgies i enriquir la trajectòria dels professionals.
Es tracta del primer punt de trobada estatal que afavorirà la connexió entre programadors i companyies.
Així, amb la intenció de continuar sent una cita anual de referència que aprofita la trobada per connectar els diferents professionals, s'ha previst una graella d'activitats virtuals que abordaran diversos àmbits, des de l'anàlisi de l'actualitat, la realitat i desenvolupament del sector, activitats formatives i també de debat i pensament.
Les jornades començaran el dijous 9 de juliol a les 10.00h amb la xerrada L'eclosió de l'autoria al circ, un debat sobre la pràctica, drets i experiències del sector.
Amb la moderació de Cristina Cazorla, hi intervindran Pepa Plana, autora i clown; Quim Girón, director de circ; Rolando San Martin, director de circ; i Sara López Blanco, advocada especialista en propietat intel·lectual.
A les 12.00h, el director artístic de la Fira Trapezi, Leandro Mendoza moderarà l'activitat El circ a l'estat, realitats i estratègiques, concebuda com a espai de reflexió on conversar sobre el sector des de totes les seves realitats: necessitats compartides, reivindicacions i estratègies de futur.
Per acabar aquesta primera jornada, a les 16.00h del mateix dijous 9 hi haurà una Presentació dels espectacles del Trapezi 2020, un espai on les 11 companyies amb espectacles programats pel Trapezi en viu 2020 aprofundiran sobre les seves propostes artístiques.
La trobada, moderada per Gebra Serra, coordinadora de la Fira Trapezi i dinamitzada per Leandro Mendoza, director artístic del Trapezi, comptarà amb Alta Gama, Rhum & Cia, Cia.
Per altra banda, el divendres 10 de juliol, COFAE, de la mà de Roberto Ramos León, oferirà l'activitat Linternas en la noche.
Aquesta proposta es basa en un taller per estimular el coneixement sobre què és un acompanyament a projectes culturals i la necessitat de posar en marxa plans de distribució, oficines especialitzades o convocatòries públiques que incideixin en aquests processos com a fonament per a l'èxit de les produccions en un pla més enllà del local.
L'última activitat, titulada Nous paradigmes de futur i organitzada per l'APCC, serà a les 12.00h de divendres.
Es tracta d'una conversa sobre circ al voltant del nou context social i cultural postpandèmia plantejada com a punt de trobada que ajudi a obtenir altres punts de vista que reforcin els valors de la professió per continuar i tirant endavant.
Finalment, un any més l'Àrea Professional del Trapezi compta amb la col·laboració de l'Àrea de Mercats de l'ICEC, que gestiona la marca Catalan Arts.
Per participar en les jornades professionals de la Fira de Circ Trapezi 2020 cal formalitzar una inscripció a través de https://www.trapezi.cat/professionals/acreditacio/ El preu d'inscripció és de 30 euros i inclou 2 acreditacions per entitat, l'assistència a les jornades professionals virtuals i invitacions per als espectacles de l'edició 2020 del Trapezi el mes d'octubre.
Els socis de l'APCC i altres associacions professionals de circ i/o arts escèniques, a més d'altres professionals (distribuïdors, productors, companyies, mitjans, escoles...) tindran un descompte en el preu de la inscripció i els costarà 15 euros.